पाएं अपने शहर की ताज़ा ख़बरें और फ्री ई-पेपरडाउनलोड करें
जयपुर । अमानीशाह नाले के बहाव क्षेत्र में किसी भी प्रकार के निर्माण पर हाईकोर्ट ने रोक लगा रखी है। अब तक हुए निर्माणों को अवैध मानकर सरकार के स्तर पर हटाया जा रहा है। वहीं कच्ची बस्ती पुनर्वास के लिए बनाई जा रही योजना के गुरुवार को होने वाले शिलान्यास के लिए नगर निगम ने नाले के बीचों बीच से सड़क निकाल दी। मुख्यमंत्री अशोक गहलोत इस योजना का शिलान्यास करेंगे। साथ ही कई राजनीतिक लोग वहां आएंगे, उन्हीं की आवाजाही के लिए रातों रात यह सड़क बिछाई गई। हालांकि निगम अफसर यह कहकर बच रहे हैं कि उन्होंने नाले के बीच से नहीं बल्कि साइड से सड़क निकाली है। असल में नाले को क्रॉस किए बिना अभी कार्यक्रम स्थल तक पहुंचा जाना संभव ही नहीं है।
किनारे से निकाली है सड़क : सीईओ
बहाव क्षेत्र उत्तर से पश्चिम में पड़ता है, जबकि सड़क पूर्व से पश्चिम की तरफ बनाई गई है, जो बहाव क्षेत्र में नहीं आती। हमनें पुरानी बनी सड़क पर ही नई सड़क बिछाई है जो बहाव क्षेत्र के एक किनारे है।-जगरूप सिंह यादव, सीईओ नगर निगम
12 हजार मकान बनेंगे
राजीव गांधी आवास योजना में भट्टा बस्ती पुनर्वास योजना के तहत कच्ची बस्ती के लोगों के लिए निगम 12 हजार पक्के मकान बनाएगा। शिलान्यास कार्यक्रम गुरुवार सुबह 9:30 बजे शुरू होगा। अध्यक्षता नगरीय विकास मंत्री शांति धारीवाल करेंगे। शिक्षामंत्री ब्रजकिशोर शर्मा, सांसद महेश जोशी, संसदीय सचिव रामकेश मीणा, विधायक प्रतापसिंह खाचरियावास व गरीबी उन्मूलन मंत्रालय भारत सरकार के आवासन सचिव अरुण कुमार मिश्रा भी शामिल होंगे।
विरोध में आज धरना भी : भाजपा शिलान्यास कार्यक्रम का विरोध करेगी। विधायक मोहनलाल गुप्ता के नेतृत्व में स्थानीय लोग व भाजपा कार्यकर्ता विद्याधर नगर जोन कार्यालय पर सुबह 10 बजे से 1 बजे तक धरने पर बैठेंगे। विधायक गुप्ता ने आरोप लगाया है कि मुख्यमंत्री अशोक गहलोत जिस कार्यक्रम का शिलान्यास करने जा रहे हैं उसका भूमि पूजन व शिलान्यास तो 2008 में ही हो चुका है। कांग्रेस सरकार वाहवाही लूटना चाहती है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn